31. schôdza NR SR - 2.deň - A. dopoludnia
Dátum: 2021-06-16
Poslanec: Saková, Denisa (-)
Druh vystúpenia: Vystúpenie v rozprave

2. Ďakujem veľmi pekne za slovo. Vážený pán predsedajúci, vážení kolegovia, ja sa ospravedlňujem, ale mali sme branno-bezpečnostný výbor z dôvodu odvolávania šéfa Úradu inšpekčnej služby. (Reakcia z pléna.) Prosím? (Reakcia z pléna.) Odvolala ho koalícia. Ďakujem veľmi pekne za slovo. Vážení poslaneckí kolegovia, vážení členovia vlády, francúzsky spisovateľ a nositeľ Nobelovej ceny za literatúru Anatole France vystihol vo svojich dielach to, čo je pre každého človeka typické, a vystihol to jednou vetou a tou je, že „ľudská skúsenosť je neprenosná“. Naše skúsenosti nás kvalifikujú v našej profesii, v našej kariére. Rovnako to platí aj v športe, aj v osobnom živote. Sú rovnako dôležité ako vzdelanie, sú rovnako dôležité ako morálka, ktorou sa riadime. Bez skúseností vyjde častokrát aj ten najlepší úmysel presne naopak a nedosiahneme svoj zamýšľaný cieľ. Dlho som pôsobila na ministerstve vnútra, prešla som rôznymi pozíciami až po pozíciu ministerky vnútra, a preto si dovolím skonštatovať a zhodnotiť, že rozklad, v akom sa nachádza dnešná polícia, je za tento rozklad zodpovedný minister vnútra. Dovolím si povedať, že polícia je v najhoršom stave za posledných tridsať rokov. Máme tu vojnu policajtov a dnes to musí byť jasné úplne každému. Jediný, kto to nevidí alebo to nechce vidieť, je minister vnútra Roman Mikulec. Polícia nemá rozviazané ruky, polícia upadla do chaosu a anarchie. Pánovi Mikulcovi sa rezort rozpadá pod rukami. A pokúsim sa tu vysvetliť podiel, aký na tom pán minister Mikulec má. Už vo februári tohto roku dostali viacerí vládni predstavitelia správu zo Slovenskej informačnej služby, a nie jednu. A potvrdil to dokonca jeho koaličný minister, pán minister obrany, pán Naď, v jednej televíznej relácii minulý týždeň. Nominant dnešnej vlády exriaditeľ Slovenskej informačnej služby pán Pčolinský v tej správe upozorňoval, že tu dochádza k hrubému ovplyvňovaniu svedkov, k falošným obvineniam viacerých univerzálnych kajúcnikov voči vybraným osobám a ku konaniu v polícii v súčinnosti s niektorými funkcionármi na prokuratúre, ktoré sa dá prirovnať k praktikám ŠtB. O tom, či po týchto správach pán minister vnútra Mikulec konal alebo nekonal, sme sa nedozvedeli. Čoho sme však boli svedkami, bol nočný prepad v byte exriaditeľa Slovenskej informačnej služby pred očami jeho manželky, našej kolegyne, a pred očami jeho dcéry. Následne ako po týchto skutočnostiach začali prenikať do verejnosti a médií informácie, sme boli svedkami vykopávania dverí u ďalších ľudí. A ako sme sa neskôr dozvedeli, taktiež na základe svedectiev tých, ktorí sami páchali trestnú činnosť tzv. univerzálnych kajúcnikov a s posvätením presne tých policajtov a prokurátorov, o ktorých práve pojednávala správa SIS a pred ktorými varovala práve správa SIS. A tieto praktiky zasiahli aj samotnú políciu. Spomeňme si na nedávne zatknutia šéfa operatívy NAKA pána Kaľavského alebo spomeňme si, ako vykopli dvere exriaditeľovi NAKA pánovi Zurianovi. A medzitým sme boli svedkami doposiaľ ďalších nevídaných udalostí, ako je tajné stretnutie na pôde Slovenskej informačnej služby a presne z dôvodu toho, čo sa odohráva dnes a čoho sme svedkovia dnes a o čom počúvame už týždne. Momentálne už jeden z týchto predstaviteľov, ktorý sa zúčastnil na tomto stretnutí, bol práve odvolaný branno-bezpečnostným výborom z pozície riaditeľa Úradu inšpekčnej služby. A je to presne tá inšpekcia, ktorá má všetky tieto podozrenia zo správy SIS preverovať a vyšetrovať. Rada by som upozornila, že už tu máme rozhodnutia, ktoré podporujú, že správa SIS nie je len spravodajská informácia. Existuje rozhodnutie Ústavného súdu, ktorý dal jasné stanovisko, ako neprípustné a hrubé je porušovanie ľudských práv, ak je stíhaný človek v kolúznej väzbe len na základe výpovedí kajúcnika. V prípade advokáta Ribára to bolo 20 mesiacov. Otec troch malých detí, Ústavný súd ho prepustil s okamžitou platnosťou. Zhodou okolností bol taktiež obvinený vyšetrovateľmi a prokurátormi, ktorí dozorujú tie isté konania, na ktoré upozorňovala správa SIS. Minulý štvrtok sa ho znova pokúsili poslať do väzby aj proti rozhodnutiu Ústavného súdu. Ďalej. Existuje tu uznesenie Generálnej prokuratúry, že uznesenie o vznesení obvinenia exriaditeľa NAKA Zuriana bolo nezákonné, neopodstatnené a predčasné, vydané na základe nedostatočne zisteného skutkového stavu, citujem: „Na základe produkovaných dôkazov nielenže nebolo možné konštatovať naplnenie znakov skutkových podstát stíhaných trestných činov, ale vyšetrovateľ Policajného zboru skutok pri právnom posudzovaní aj neprípustným spôsobom nadkvalifikoval,“ povedal hovorca Generálnej prokuratúry pán Skladan. Vážení kolegovia, polícia má vyšetrovať, nie vykopávať dvere bez rozmyslu a navyše, ak polícia ešte vedela, že pred pár dňami bývalý exriaditeľ NAKA sa nezdržuje v dome svojho bydliska a pán Mikulec ako minister vnútra sám priznal, že pri obvinení proti Zurianovi to bolo absolútne nevhodné, ale nepočuli sme, ako by chcel zamedziť, aby sa takéto veci neopakovali, a nedozvedeli sme sa, ako by sme to, ako by si to zariadil. Počujeme tu dnes často frázy o voľných rukách pre políciu, ale je veľký rozdiel medzi tým, či polícia má voľné ruky, alebo v nej nevládne svojvôľa. Polícia má pracovať, áno, polícia má vyšetrovať, ale vždy podľa litery zákona a pod dohľadom nadriadených orgánov. Polícia a hlavne jej vyšetrovatelia vždy musia mať podporu vo svojich vedúcich zložkách. Za môjho vedenia rezortu vždy s generálom Lučanským mali policajti rozviazané ruky a netvrdím to ja, povedal to v jednej diskusnej relácii exminister vnútra Vladimír Palko a určite sa zhodneme na tom, že nebol sympatizantom bývalých vlád. Momentálne dnes v polícii panuje chaos, anarchia, kde nikto nevie, či vyšetrovateľ vyšetruje, čo vyšetruje, ako nasadzuje sily a prostriedky a či to nasadenie je adekvátne a o tom nevie ani jeho nadriadený. A za to zodpovedá prezident Policajného zboru a minister vnútra osobne. Dnes sme sa tu stretli z jediného dôvodu, a to je odvolávanie ministra vnútra pána Romana Mikulca. Poprosím vás, ctení poslaneckí kolegovia, prv než sa dostaneme k odvolávaniu a než dostanete stranícky rozkaz, ako s odvolaním naložiť, zvážte, čo tu dnes odznelo a ešte čo tu dnes odzneje. To, čo sa dnes deje na Slovensku, o chaose, o anarchii v polícii aj o podozreniach, ktoré keby boli čo i z najmenšej časti potvrdené, tak sú tragédiou a pošliapaných ľudských práv. Pod vedením pána Mikulca rezort ministerstva vnútra by mal občanov chrániť a pomáhať im. Zvážte to, o čom počujeme dennodenne z médií, od verejnosti a čoho sme so železnou pravidelnosťou svedkami. Zvážte ešte viac, či je to možné len odbiť zvyčajnou frázou o vine bývalých vlád. Pán Mikulec riadi rezort, ktorý nerozhoduje o peniazoch, ktorý nerozhoduje o kariére, ale rezort, ktorý rozhoduje o životoch ľudí a rozhoduje o životoch rodinných príslušníkov. Majte to na zreteli, prv než sa rozhodnete hlasovať o tom, či vo svojej práci robí všetko pre to, aby sa nediali chyby. Chyby, na ktoré doplácajú ľudia svojimi právami, slobodami aj životmi, a možno aj nevinní ľudia. Ďakujem veľmi pekne.